จับแก๊งรถหรูขนจากมาเลย์มูลค่า30ล้าน
ศุลกากรจับลักลอบนำเข้ารถหรูจากมาเลย์ร่วม 30 ล้านบาท หลังประตูท่าเรือถูกปิด
14 ก.ย. 2555

ศุลกากรจับลักลอบนำเข้ารถหรูจากมาเลย์ร่วม 30 ล้านบาท หลังประตูท่าเรือถูกปิด
นายประยุทธ มณีโชติ ผู้อำนวยการสำนักงานศุลกากรภาคที่ 4 แถลงผลการตรวจยึดรถยนต์หรู 2 คัน ภายหลังเจ้าหน้าที่ฝ่ายสืบสวนและปราบปรามศุลกากรภาคที่ 4 ได้ทำการตรวจค้นรถยนต์หรูส่วนบุคคลมีเมืองกำเนิดต่างประเทศ 2 คัน ขณะเดินทางผ่านด่านพรมแดนสะเดาเข้ามาในประเทศ โดยรถหรู 2 คัน ประกอบด้วย Lamborghini รุ่น Gallardo LP 550 สีขาวหมายเลขทะเบียน G1M986 และ Nissan รุ่น GT-R CBA-R35 สีขาว หมายเลขทะเบียน JLL18 
จากการตรวจสอบพบว่ารถยนต์ทั้งสองคันมีการปลอมแปลงคู่มือจดทะเบียนรถ เพื่อลักลอบนำเข้ามาจำหน่ายภายในประเทศ จึงได้จับกุมนายเพิร์น โก๊ก เฮง และนายชิว เอง เทียน ชาวมาเลเซียผู้ขับขี่ มาดำเนินคดีในข้อหาปลอมแปลงเอกสารเพื่อลักลอบนำเข้าตามมาตรา 27 พ.ร.บ.ศุลกากร ซึ่งของกลางมีมูลค่ากว่า 30 ล้านบาท 
นายประยุทธ ระบุว่า กลุ่มผู้ลักลอบค้ารถยนต์หรูได้มีความพยายามลักลอบนำรถยนต์หรูไปส่งลูกค้าใน กทม. ภายหลังไม่สามารถลักลอบนำส่งลูกค้าทางเรือได้ เนื่องจากเจ้าหน้าที่ตรวจเข้มอย่างมาก
แหล่งข่าวจากกรมศุลกากร เปิดเผยว่า ขณะนี้การนำเข้ารถหรูทางท่าเรือนั้นถูกปิดประตูลง และมีรถค้างอยู่ในโกดังของกรมศุลกากรร่วม 600 คัน